CELEX: 32019D2145
Language: lt
Date: 1575504000000
Title: Tarybos Sprendimas (ES) 2019/2145 2019 m. gruodžio 5 d. dėl Europos Sąjungos ir Ukrainos susitarimo pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime, sudarymo Sąjungos vardu

16.12.2019   
               
               
                  LT
               
               
                  Europos Sąjungos oficialusis leidinys
               
               
                  L 325/41
               
            
         TARYBOS SPRENDIMAS (ES) 2019/2145
         2019 m. gruodžio 5 d.
         dėl Europos Sąjungos ir Ukrainos susitarimo pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime, sudarymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:
         
                     (1)
                  
                  
                     Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimas (2) (toliau – Asociacijos susitarimas) įsigaliojo 2017 m. rugsėjo 1 d.;
                  
               
                     (2)
                  
                  
                     naujos rūšies paukštienos gabalas – tai įprasta krūtinėlė su sparnelių žastikauliais, kurią Sąjungoje šiek tiek pakeitus galima Sąjungoje parduoti kaip paukštienos krūtinėlę. Todėl dėl neriboto šių gabalų importo iš Ukrainos, kuris 2018 m. pasiekė 55 500 tonų, kyla pavojus, kad gali būti neigiamai paveiktos sąlygos, visų pirma tarifinės kvotos forma taikomi kiekybiniai apribojimai, kuriomis įprasti krūtinėlės gabalai pagal Asociacijos susitarimą gali būti importuojami į Sąjungą;
                  
               
                     (3)
                  
                  
                     2018 m. gruodžio 20 d. Taryba įgaliojo Komisiją pradėti derybas su Ukraina, siekiant rasti sprendimą iš dalies pakeičiant paukštienai ir paukštienos gaminiams taikomas prekybos lengvatas, numatytas Asociacijos susitarime. 2019 m. kovo 19 d. tos derybos sėkmingai baigtos;
                  
               
                     (4)
                  
                  
                     remiantis Tarybos sprendimu (ES) 2019/1320 (3), Europos Sąjungos ir Ukrainos susitarimas pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Asociacijos susitarime (toliau – Susitarimas pasikeičiant laiškais), pasirašytas 2019 m. liepos 30 d. su sąlyga, kad minėtas Susitarimas pasikeičiant laiškais bus sudarytas;
                  
               
                     (5)
                  
                  
                     Europos Sąjungos Tarybos generalinis sekretoriatas yra šio Susitarimo pasikeičiant laiškais depozitaras;
                  
               
                     (6)
                  
                  
                     Susitarimas pasikeičiant laiškais turėtų būti patvirtintas,
                  
               PRIĖMĖ ŠĮ SPRENDIMĄ:
         
            1 straipsnis
            Europos Sąjungos ir Ukrainos susitarimas pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime, patvirtinamas Sąjungos vardu (4).
         
         
            2 straipsnis
            Tarybos pirmininkas paskiria asmenį (-is), įgaliotą (-us) Sąjungos vardu pateikti Susitarime pasikeičiant laiškais numatytą pranešimą (5).
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2019 m. gruodžio 5 d.
            
               
                  Tarybos vardu
               
               
                  Pirmininkas
               
               M. LINTILÄ
            
         
         
            (1)  2019 m. lapkričio 26 d. pritarimas (dar nepaskelbta Oficialiajame leidinyje).
         
            (2)  OL L 161, 2014 5 29, p. 3.
         
            (3)  2019 m. liepos 18 d. Tarybos sprendimas (ES) 2019/1320 dėl Sąjungos ir Ukrainos susitarimo pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime, pasirašymo Europos Sąjungos vardu ir laikino taikymo (OL L 206, 2019 8 6, p. 1).
         
            (4)  Susitarimo pasikeičiant laiškais tekstas paskelbtas OL L 206, 2019 8 6, p. 3 kartu su sprendimu dėl pasirašymo.
         
            (5)  Susitarimo pasikeičiant laiškais įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.